
Keepin a guid Scots tung in yer heid's nae guid! Lat it oot an uise it! Nov. 1999 



e-screive: rfairnie@talk21.com m~ 0131- 

665-5440 


Funtainheid o Heirship. 

T OBAR an Dualchais, is a new propone 
tae cairie oot a fower year projeck tae 
hain an hae tae haund, aboot 18000 oors 
o Gaelic an Scots soond recordins, hauden in 
Scotland bi the Schuil o Scottish Studies, 
Univairsitie o Edinburgh, the BBC an the 
Campbell Collections hauden in Canna bi the 
Naitional Trust for Scotland, uisin modren 
digital technology. It ettles tae mak siccar 
that oor muckle heirship o cracks, sangs, 
music an, wittins anent facks, an that, 
(maistlie on soond kisties an some o’t weel 
on the wey tae muilderin awa) wad be hained 
an makit ready for the uiss o the community 
- baith eddicational an pairsonal. 

Ingaun tae thon traisures wad be makit in 
modren weys, maistlins on-line. 

The pairtners in this proponed projeck is:- 
• The Univairsitie o the Hielands an 
Islands (UHI). 

• BBC Alba/Scotland. 

• The Naitional Trust for Scotland. 

• Edinburgh Univairsitie. 

• Comunn na Gaidhlig. 

• The Gaelic Braidcastin Comatee. 

• Hielands an Islands Enterprise. 

The pairtners is seekin hauf the necessar 
siller frae the Heritage Lottery Fund. 

A cuttie propone for the projeck haes been pit 
oot in baith English an Gaelic an we 
unnerstaun that a Scots vairsion shuid be 
comin oot an aw. This cuttie propone gies a 
wee report on the praisent staunin o baith 
leids an here the report it gies anent the Scots 
language (owerset frae the English) 

A growin swall o intrest in Scots can be 
seen in oncomes alang the same lines as 
whit’s happenin wi Gaelic includin: 

• a cultural awaurness an acceppins o 
the vailye o Scots in the lives o its 
uisers. 

• raigler tent tae the ranes o Scots in 
baith naitional an regional eddication 
documents, includin thae anes 
breardin frae the Scotland Office. 

• a growin reenge o learnin an lairnin 
graith tae uphaud thae curricular 
wants, includin dictionars. 

• a swall o academic intrest in Scots in 
univairsities bi wey o speirin oot, 
learnin an furthsettins. 

• the estaiblishment in 1993 o the Scots 
Leid Resource Ha tae act as a 
funtainheid for the fendin o wittins an 
the biggin up o aw maiters tae dae wi 
the Scots language. 


• the European Chairter for Regional 
or Minority Languages, that the U.K. 
haes promised tae sign, gies Scots a 
mair kenspeckle offeecial staunin. 

~~~000~~~ 

A Braw New Stamp. 

D ID ye tak tent o thon new millennium 
stamp on the envelope yer STW 71 wis 
deleevered in? Is thon no juist a braw 
drawin o Robert the Bruce at Bannockburn? 
Aiblins A. Davidson, the airtist, cuid lat us 



ken gin it’s Edward II that the Bruce is 
glowerin at or somethin in the tap caur neuk 
o the stamp. 

~~~ 000 ~~~ 


PITITINITINMIN. 


T HAT’S the slogan tae be uised in this 
year’s Aiberdeen Univairsitie 
Collegianers’ Chairities Campaine. The 
winnin slogan, that means “PIT IT IN I TIN 
MIN”, wis pit forrit bi Maister John B. 
Keller, a 59 year auld faither o twa an 
granfaither, frae Waulkmill, Kinharrachie by 
Ellon, Aiberdeenshire. 

Scots Tung WITTINS 
on the wab. 

The Scots Tung Wittins can be vizzied or 
doon-loadit an prentit (noo in HTML format 
forbye) frae the wab-steid o 

The Scots Speikers Curn, Glesca. 

Wab-steid backin 

http://www.mlove.free-online.co.uk/ 

A hard copie o STW is sent free o chairge tae 
aw maimbers o Scots Tung. 

Maimbership subscreivins is £4 peyed ilka 
September. (£5 furth o United Kinrik) 


"Stertin Oot In Scots." 


T HON’S whit Colin Wilson’s new Scots 
language lairners’ coorse, or “learn 
yersel Scots” , beuk is aiblins tae be 
cried. Efter a guid twa-three year’s darg, he 
haes mair or less gotten a “feinished” 
manuscript duin. Wi ower 310 blats tae it, 
the beuk haes an innin, twintie-five lessons 
wi exerceeses, answers tae the exerceeses, an 
English intae Scots vocabular an leets o verbs 
an that eikit on. Tho it micht hae tae hae the 
odd cuttie chynge, the beuk is mair or less 
feinished an Colin will be sendin copies o it 
tae some o his Scots language upsteerer feres 
for thair consaits. The neist kinch tae 
owercome efter the screivin will be for Colin 
tae git hissel taen up wi a furthsetter an we 
aw wish him weel wi this. We’v nae doot 
the’r a muckle want for beuks the likes o this, 
no juist in schuils an nicht-schuils, an no juist 
tae gie fowk that daesna ken Scots the inlat 
tae learn it for thirsels, but for hamelt Scots 
speakers tae gie thirsels a better grundin in 
thair ain leid. 


~~~ 000 ~~~ 

Comprenez vous Ecossais? 

T HE follaein picter is taen frae “The Dark 
Island” adventure o Tintin. It seems lik 
Scots isna onie bother at aw tae some o 
wir multi-leidit continental neibours 
parteeclar whan thay’r cled in a bonnie blue 
Tam-o-shanter bunnet an kilt. It’s thae 



] ■ 

The beast ? Hand yer whisht , laddie., 

... What i A'm speirih’o'the beast 
beast?... that bide* on the Black 
The Loch Isl and, i' the min* o' 

Nees the cast le o’ Craig Dhui* 
Monster? [ The critter's for devour in' 
ev'ry maun that's *ae bold 
as to gang 


monoglot anes nearer tae hame that’s aye the 
maist fasht wi it. 


Neist Forgaitherin. 
Mon. 6t. Dec. 1999 
7.30pm tae 9.00pm 
Comatee Room C. 
Brunton Ha, Musselburgh. 


Anither Bank That's Aw Wir 

Ain? 








































A NE o wir maimbers frae Aiberdeen 
peyed his Scots Tung subscreivins (on 
time) wi a Barclays Bank cheque an, tae 
tak the guilt awa frae hissel, pyntit oot that 
thon bank wis foondit bi the Barclays o Urie. 
The Barclays war Quakers frae Stonehaven 
an thay war aye gittin the jyle for the weys 
thay thocht but efter a while, whan thay 
cuidna thole it onie mair, thay gaed awa 
sooth tae London an foondit thair ain bank. 
Whan ye’r peyin yer ain subscreivins (we 
dinna hae tae say wha ye ar for weel ye ken 
gin ye’v peyed or no an weel we ken an aw), 
ye cuid aiblins eik a wee bar anent yer ain 
bank tho this is no compulsory as lang’s the 
cheque is makit oot tae “Richard Heinsar”. 

~~~000~~~ 

Beirin the Gree at 
Aiberdeen. 

T HE Scots Leid Associe haed thair Scots 
Verse Speakin Competeition on 
Seturday 9t. October as a pairt o the 
Aiberdeen Alternative Festival. The 
competeition, that wis apen tae aw the schuils 
in the nor-aist, wis hauden in the Cowdray 
Ha, whaur the bairns pit forrit 42 entries aw 
ettlin tae beir the gree. Jamie Michie o 
Alehousewells Primary Schuil in Kemnay, 
cam oot on tap in the wee-anes section. The 
in-atween gree wis taen bi James Watson o 
Woodlands Schuil, Durris an the big-anes 
gree wis gien tae Josh Wright o Cults 
Academy, Aiberdeen. 

~~~ 000 ~~~ 

God's Ain Kintra. 

E ken that Wee Alickie haed a guid 
richt tae be fair scunnert, seek fed up 
an richt doon at the mou efter the 
Dons’ results, or want o thaim, in the first 
hauf o October but, if he’s gaun tae turn his 
back on fitba an jyne the rugby crowds at 
Murrayfield, thon’s nae reason for him tae 

turn his back on his 
guid Pittodrie Doric 
(Scots) an stert 
speakin wi a richt 
bool-in-the-mou 
Twickenham leid. 
Can ye really 
imagine Alickie 
gittin his mou 
exacklie roond thae 
words that’s screivit 
unner his fotie? It’s 
no like him at aw. 
Oniewey, it’s aw 
watter unner the 
Forth Brig noo for we hear a rumour gaun 
aboot that Aiberdeen haes won a gemm 6-5 
agin Motherwell sae nae doot Wee Alickie 
will hae gien his kilt the heave alang wi thon 
orra shapit ba an thon awfu soondin Twickers 
speak. We howp the wee fellae’s back tae 
his ain wee sel agane an back tae uisin the 
bonnie language o Pittodrie an o God’s ain 
kintra. 

Haein Anither Shot at the 
2001 Census. 



WEE ALICKIE SAYS: I 
wish I had gone to 
Murrayfiela today. 



N OR-AIST MSP Irene McGugan is ettlin 
tae hae Scots language speakers taen 
mair tent o in the neist census. Mistress 
McGugan haes pit forrit a quaisten tae the 
Scottish Executive speirin gin thay hae onie 
ettles tae chynge the 2001 census sae that it 
speirs fowk if thay speak Scots or no. The 
census, cairried oot ilka ten year, richtlie haes 
the same kinna quaisten anent the speakin o 
Gaelic areddies. The MSP says that thae 
wittins haes been speired efter bi academics 
an upsteerers for a guid wee while noo. 
Richt nummers o Scots speakers is needit tae 
gie a heize in ettlin for the fendin o 
eddication, amang ither things. Aften, 
naethin is duin bi the public authorities ower 
fendin for the general uiss o Scots, cause 
the’r nae richt nummers tae meisure the 
uisage an nummers o fowk that see thirsels as 
uisers o the language. She eikit that gin the 
Scottish Executive daesna tak it on itsel tae 
ingaither at least a stert tae wittins anent 
uisage, than naebodie shuid wunner gin ithers 
haes sic a puir consait o the Scots leid. 
Mistress McGugan taks tent o the fack that 
Angus Cooncil haes pit forrit areddies, ettles 
for a policy anent the Scots language an 
cultur. 

~~~ 000 ~~~ 

Past Preses o SLS 
Embro Brainch Speirs "Whit 
is Scots?" 

F OLLAEIN the abuin wittins anent the 
census, a letter kythed in the Press & 
Journal screivit bi a Maister Stewart that 
awns tae hae been Preses o the Embro SLS 
Brainch in the bygane. He threaps that he 
fund maist fowk that awns tae be Scots 
speakers didna hae onie mair nor 50 Scots 
words in thair vocabular an aw thay did wis 
tae colour thair English wi the odd Scots 
word or turn o phrase. Bi his wey o’t, thare 
wis nae sic thing as a Scots language. This 
maun shuirlie say mair anent the SLS 
maimbers an “Scots speakers” he’s come in 
contack wi than it daes aboot the Scots 
language. It e’en says mair aboot hissel for 
ye’ll no hear muckle spoken Scots if ye speir 
for it in English. If a scant o Scots comes oot 
yer moo, a scant o Scots gauns in yer lug! 
The’r aye some watter whaur the stirkie 
droont. Ane or twa upsteerers haes screivit 
in tae the Press & Journal tae conter this 
man’s havers. 


~~~ 000 ~~~ 


Fechtin the Fear. 


T HE Eddication supplement o the 
Scotsman, on the 27t. October, gied a 
guid wee bit wittins anent the SLRC 
Eddication Comatee’s Collogue for 6t. year 
collegianers in Dunfermline that wis reportit 
in the October edeetion o the Scots Tung 
Wittins. Screivit in English, apairt frae the 
abuin heidin, it gauns on tae say, “The Scots 
Language Resource Centre is tae haud a ane- 
day collogue on Scots for 6t. year schuil 
collegianers on lit. November at Lauder 
College Dunfermline. ‘Fechtin the Fear’ 
ettles tae uphaud the raicentlie-estaiblished 
exams in Scots language an leeteratur an tae 


gie young Scots speakers the confidence tae 
uise thair ain hamelt tung freely in ilkaday 
life.” Aw the lave wis juist the same as whit 
wis reportit afore in the STW excep for bein 
screivit in English. 

~~~ 000 ~~~ 

New Yule Caird Gauns Doon 

a Treat. 

O OR new Yule caird for the hinnermaist 
Christmas o the millennium is 
disappearin like snaw aff a dyke an bi 
the 271. October we didna hae muckle mair 
nor fifty o thaim left. A wheen o shops haes 
haed tae be re-fendit wi mair cairds an 
naebodie haes ocht but guid tae say aboot 
thaim. “Smashin!” (a guid Scots word 
breardit frae the Gaelic), “Pure dead 
brilliant!”, thon’s the word that’s comin back 
frae the shops. In fack, ither shops is gittin 
tae hear aboot the cairds an speirin aboot 
gittin some tae sell for thirsels. The’r fower 
shops in Embro we hinna gotten roond tae 
fendin wi cairds yet. Three’s auld hands wi 
us but ane, Jock’s Lodge PO, is new tae the 
gemm sae were haein tae order anither prent- 
rin (for the verra first time iver) an the new 
cairds is expeckit tae be tae haund bi the first 
week o November. Tho slawer aff the merk 
nor ither shops, the Scottish Pairliament Shop 
haes confirmed thay will hae the cairds on 
sale an thay’v greed tae pit up oor “Scots 
Language Christmas Cairds Selt Here.” 
poster. If awthin gauns tae plan, ye micht 
weel find that the verra first Scots language 
signage tae gaun up in the Scottish 
Pairliament an its offices is thon ane abuin an 
Scots Tung will be fair chuffed wi that. 

~~~ 000 ~~~ 


Scots Language Posters. 


T HE chaumer whaur Scots Tung haes its 
forgaitherins in the Brunton Ha haes aye 
haed some “no smoking” notices on the 
wa’s an five weeks syne, we chynged some o 
thaim tae the ane shawn here. Up till noo, 
thay hinna been taen doon sae, here’s 



NAE 

SMOKIN 




howpin!!! 

Makars' 

Neuk 

In welth be 
meek, heich 
nocht thy self; 
Be glaid in 


wilfull povertie; 

Thy power and thy warldis pelf 
Is nocht but very vanitie. 

Remember him that deeit on tree, 

For thy sake taistit the bitter gall, 

Wha heichs low hairtis and lowers hie; 
Obey and thank thy God of all. 

Robert Henrysoun. 








